

LĒMUMS

Ādažos, Ādažu novadā

2025. gada 24. aprīlī **Nr.** **162**

**Par Ādažu novada pašvaldības domes piekrišanu zemes “Nameja iela”, Gaujā, iegūšanai īpašumā**

Ādažu novada pašvaldības dome izskatīja SIA “Sila Stils Būve”, reģ. Nr. 40203195312 (turpmāk – Iesniedzējs), 11.04.2025. iesniegumu (reģ. Nr. ĀNP/1-11-1/25/2266 (turpmāk – Iesniegums)), ar lūgumu izsniegt izziņu par pašvaldības domes piekrišanu nekustamā īpašuma “Nameja iela”, Gauja, Carnikavas pagasts, Ādažu novads (kadastra Nr. 8052 002 2613 (turpmāk - Zemesgabals)), iegūšanai īpašumā, jo Iesniedzēja 100 % kapitāla daļas pieder Krievijas pilsoņiem (Vārds Uzvārds (75 % daļas) un Vārds Uzvārds (25 % daļas)). Iesniegumam pievienots 08.04.2025. Zemes gabala pirkuma līgums Nr. 08/04/2025. Iesniegumā norādīts Zemesgabala turpmākās izmantošanas mērķis - zeme dzelzceļa infrastruktūras zemes nodalījuma joslā un ceļu zemes nodalījuma joslā, nekustamā īpašuma lietošanas mērķa kods 1101.

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. Saskaņā ar SIA “Lursoft” (Latvijas Republikas Uzņēmumu reģistra informācijas atkalizmantotājs) datiem (informācija pieprasīta 14.04.2025.) Iesniedzēja dalībnieki no 22.11.2024. ir Vārds Uzvārds (kods) un Vārds Uzvārds (kods), kuriem abiem kopā pieder 100 % Iesniedzēja kapitāla daļu, un kuru valsts piederība ir Krievijas Federācija.
2. Atbilstoši Fizisko personu reģistra informācijas sistēmā esošai informācijai (aplūkots 14.04.2025.) Vārds Uzvārds un Vārds Uzvārds ir Krievijas Federācijas pilsoņi.
3. Zemesgabala pārdevēja īpašuma tiesība uz Zemesgabalu nostiprināta Carnikavas pagasta zemesgrāmatas nodalījumā Nr. 100000614571.
4. Nekustamā īpašuma valsts kadastra informācijas sistēmā neapbūvētam Zemesgabalam 0,5751 ha platībā ar kadastra apzīmējumu 8052 002 2542 reģistrēts nekustamā īpašuma lietošanas mērķis “Zeme dzelzceļa infrastruktūras zemes nodalījuma joslā un ceļu zemes nodalījuma joslā”, lietošanas mērķa kods 1101.
5. Atbilstoši Carnikavas novada teritorijas plānojumam 2018.-2028. gadam (turpmāk - teritorijas plānojums) Zemesgabals atrodas Transporta infrastruktūras teritorijā (TR), kas noteikta, lai nodrošinātu transportlīdzekļu un gājēju satiksmei nepieciešamo infrastruktūru, maģistrālo inženiertīklu ekspluatācijas un attīstības iespējas. Tajā ietilpst ceļi, ielas, laukumi, dzelzceļa zemes nodalījuma joslas, inženierkomunikāciju koridori u.tml. teritorijas.
6. Uz Zemesgabalu neattiecas likuma „Par zemes privatizāciju lauku apvidos” 29. panta otrajā daļā minētie ierobežojumi. Iesniegumā norādītais Zemesgabala turpmākās izmantošanas mērķis nav pretrunā ar teritorijas plānojumu.
7. Saskaņā ar likuma “Par zemes privatizāciju lauku apvidos” 28. panta ceturto daļu Iesniedzējs atbilst darījumu subjekta raksturojumam, kurš zemi var iegūt īpašumā, ievērojot šā likuma [29. pantā](https://likumi.lv/ta/id/74241#p29) noteiktos ierobežojumus un [30. pantā](https://likumi.lv/ta/id/74241#p30) noteiktajā kārtībā. Zemesgabalā paredzētā apbūve atbilst pašvaldības teritorijas plānojumam.
8. Starptautisko un Latvijas Republikas nacionālo sankciju likuma 5. panta otrās daļas prasību izpildei SIA “Lursoft” 14.04.2025. tika pārbaudītas ziņas par Iesniedzēju un tā dalībniekiem. Subjekti sankciju sarakstos nav atrasti (avots - www.lursoft.lv).

Pamatojoties uz likuma „Par zemes privatizāciju lauku apvidos” 28. panta ceturto daļu, 29. panta otro daļu, 30. panta pirmo un otro daļu, kā arī domes Finanšu komitejas 16.04.2025. atzinumu, Ādažu novada pašvaldības dome

**NOLEMJ:**

1. Izsniegt SIA “Sila Stils Būve” (reģ. Nr. 40203195312, juridiskā adrese: Vairogu iela 3, Gauja, Carnikavas pag., Ādažu nov., LV-2163) izziņu par Ādažu novada pašvaldības domes piekrišanu iegūt īpašumā nekustamā īpašuma “Nameja iela”, Gauja, Carnikavas pag., Ādažu nov., zemesgabalu 0,5751 ha platībā (kad. Nr. 8052 002 2613, zemes vienības kadastra apzīmējums 8052 002 2542) ar turpmākās izmantošanas mērķi - zeme dzelzceļa infrastruktūras zemes nodalījuma joslā un ceļu zemes nodalījuma joslā, saskaņā ar teritorijas plānojumu.
2. Pašvaldības Centrālas pārvaldes Nekustamā īpašuma nodaļai sagatavot 1. punktā noteikto izziņu un pēc pašvaldības nodevas samaksas izsniegt to Iesniedzējam.
3. Lēmumu var apstrīdēt Administratīvajā rajona tiesā Baldones iela 1A, Rīga, LV-1007, mēneša laikā no tā spēkā stāšanās dienas (paziņošanas dienas adresātam).
4. Lēmuma izpildes kontroli veikt pašvaldības izpilddirektora vietniecei.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU